เฮลิคอปเตอร์ร่วง ระเบิดไฟลุก เจ้าสัววิชัยดับ
ปธ.สโมสรเลสเตอร์ซิตี้ ขึ้นจากสนามคิงเพาเวอร์ เหตุเครื่องยนต์ขัดข้อง,อุบัติเหตุช็อกโลกเฮลิคอปเตอร์ส่วนตัว วิชัย ศรีวัฒนประภา ประธานสโมสรเลสเตอร์ ซิตี้ ตก หลังเกมการแข่งขันกับเวสต์แฮมฯประมาณ 1 ชม. ขณะบินขึ้นจากสนามคิง เพาเวอร์ สเตเดียม ได้ไม่กี่วินาที ทำให้ไฟลุกท่วมเครื่องกลางลานจอดรถสโมสร ยังไม่ยืนยันว่ามีผู้ได้รับบาดเจ็บหรือเสียชีวิตกี่คน ต้องรอการแถลงข่าวอย่างเป็นทางการของตำรวจเลสเตอร์ก่อน มีเพียงผู้ช่วยผู้อำนวยการหน่วยดับเพลิงและกู้ภัยเลสเตอร์ไชร์ ระบุด้วยว่าอุบัติเหตุครั้งนี้ร้ายแรงและน่าเศร้าเป็นอย่างมาก พยานแฉนาทีเกิดเหตุ,หลังขึ้นบินพ้นพื้นที่สนาม เครื่องเสียการทรงตัวหมุนคว้างก่อนตกลงมาที่ลานจอดรถเกิดไฟไหม้อย่างรุนแรง คนในวงการฟุตบอลอังกฤษ ทั้งสโมสรร่วมพรีเมียร์ลีก นักฟุตบอล และแฟนบอล ต่างส่งสารแสดงความเสียใจ ส่วนแฟนบอลจิ้งจอกสยามแห่วางช่อดอกไม้ที่สโมสรด้วยความเศร้าสลด ขณะที่ แกรี ลีนิเกอร์ ทวีต หัวใจสลาย นายกเทศมนตรีเมืองเลสเตอร์ สรรเสริญ เจ้าสัววิชัย เป็นบุคคลที่ทำอะไรให้เมืองมากมาย ขณะที่ครอบครัวและเพื่อนสนิทที่อยู่เมืองไทยรีบขึ้นเครื่องบินไปอังกฤษทันที ยังไม่มีการแถลงข่าวเปิดเผยรายละเอียดอย่างเป็นทางการอะไรทั้งสิ้น เจ้าคุณธงชัย พระเถระผู้ใหญ่ ออกให้กำลังใจครอบครัว,อุบัติเหตุสยอง เฮลิคอปเตอร์ส่วนตัวของนายวิชัย ศรีวัฒนประภา ประธานสโมสรเลสเตอร์ ซิตี้ แห่งพรีเมียร์ลีกอังกฤษ เกิดอุบัติเหตุตกบริเวณลานจอดรถของสโมสร หลังเพิ่งขึ้นบินจากพื้นที่สนามหลังจบการแข่งขันได้ประมาณ 1 ชม. หลังจากนั้นเสียการทรงตัวหมุนคว้างและตกลงบริเวณลานจอดรถและเกิดไฟลุกไหม้ทันที เบื้องต้นยังไม่มีการยืนยันถึงจำนวนผู้โดยสารบนเครื่อง และชะตากรรมของทุกคน โดยเฉพาะนายวิชัย ศรีวัฒนประภา ประธานสโมสร ที่ปลุกปั้นทีมจากลีกวันขึ้นมาเล่นในพรีเมียร์ลีก และคว้าแชมป์พรีเมียลีกมาได้อย่างเหนือความคาดหมาย ชนิดหักปากกาเซียนทุกสำนักเมื่อ 3 ฤดูกาลก่อน,อุบัติเหตุสยองเกิดหลังเกม,สำนักข่าวต่างประเทศรายงานเมื่อวันที่ 28 ต.ค.ว่า เมื่อเวลาราว 20.30 น. วันที่ 27 ต.ค. ตามเวลาท้องถิ่น ซึ่งช้ากว่าเวลาในไทยราว 7 ชั่วโมง หลังจบเกมการแข่งขันฟุตบอลพรีเมียร์ลีกนัดที่เลสเตอร์ ซิตี้เสมอกับทีมเวสต์แฮมยูไนเต็ดไป 1-1 ได้ราว 1 ชั่วโมง ซึ่งในการแข่งขันครั้งนี้มี ซิโก้-เกียรติศักดิ์ เสนาเมืองและภรรยา รวมทั้งดัสกร ทองเหลา อดีตนักเตะทีมชาติไทยเดินทางไปดูการแข่งขันแมตช์นี้ด้วย แหล่งข่าวใกล้ชิดครอบครัวศรีวัฒนประภาเผยว่า เจ้าสัววิชัยอยู่ในเฮลิคอปเตอร์ลำที่เกิดเหตุ แต่ไม่ระบุรายละเอียดอื่นๆหรือยืนยันชะตากรรมที่แน่ชัดของเจ้าสัววิชัย,ฮ.หมุนคว้างก่อนตกไฟลุก,นายล็อบ ดอร์เซตต์ ผู้สื่อข่าวของสกายสปอร์ต นิวส์ บอกด้วยว่า เฮลิคอปเตอร์บินขึ้นจากสนามเหมือนกับทุกครั้งที่จบเกมการแข่งขัน แต่แค่ 2-3 วินาทีหลังจากบินขึ้นพ้นพื้นสนาม ดูเหมือนเฮลิคอปเตอร์ จะสูญเสียการควบคุมและตกกระแทกลานจอดรถที่อยู่ห่างกันไม่กี่ร้อยเมตร นายไรอัน บราวน์ ช่างภาพอิสระที่เข้าไปถ่ายภาพเกมเตะของทีมเลสเตอร์ฯกับเวสต์แฮมฯ ระบุเช่นกันว่า เห็นเฮลิคอปเตอร์บินพ้นสนามคิง เพาเวอร์ จากนั้น เหมือนเครื่องยนต์หยุดทำงานและหมุนเหวี่ยง ก่อนร่วงลงพื้นเสียงดังสนั่นและเกิดไฟลุกไหม้ท่วมทั้งลำ พยานที่เห็นเหตุการณ์เล่าว่า เห็นเฮลิคอปเตอร์บินขึ้นเหนือสนามก่อนหมุนเหวี่ยงอย่างไร้ทิศทาง จนตกสู่พื้นเกิดไฟลุกไหม้ท่วมทั้งลำบริเวณลานจอดรถดังกล่าว และเห็นแคสเปอร์ ชไมเคิล ผู้รักษาประตูทีมเลสเตอร์ฯ และคนอื่นๆรีบวิ่งออกจากสนามไปยังบริเวณที่เกิดเหตุ แต่ยังไม่แน่ชัดว่ามีคนอยู่บนเฮลิคอปเตอร์ลำเกิดเหตุกี่คน,ดับเพลิงยันเหตุร้ายแรง-น่าเศร้า,ขณะที่ตำรวจท้องถิ่นยังไม่แถลงรายละเอียดสถานการณ์และชะตากรรมผู้อยู่บนเฮลิคอปเตอร์ แอนดรูว์ โบรดี ผู้ช่วยผู้อำนวยการหน่วยดับเพลิงและกู้ภัยเลสเตอร์ไชร์ ระบุด้วยว่า อุบัติเหตุครั้งนี้ร้ายแรงและน่าเศร้าเป็นอย่างมาก วิงวอนขออย่าเพิ่งคาดเดาถึงสาเหตุหรือผู้ที่อาจเกี่ยวข้อง ขอให้นึกถึงครอบครัว เพื่อน ทีมเลสเตอร์ฯและแฟนบอล ด้านสโมสรเลสเตอร์ฯออกแถลงการณ์กำลังให้ความช่วยเหลือตำรวจและหน่วยฉุกเฉิน จะออกแถลงการณ์รายละเอียดมากกว่านี้เมื่อถึงเวลาเหมาะสม,ฮ.เป็นรุ่นใหม่ราคา 280 ล้านบาท,มีรายงานด้วยว่า เฮลิคอปเตอร์ที่ตกเป็นของอะกุสตา เวสต์แลนด์ รุ่น AW169 เป็นเครื่องรุ่นใหม่ที่ผลิตโดยบริษัทลีโอนาร์โด ของอิตาลี ที่เพิ่งผลิตเมื่อปี 2559 มี 2 เครื่องยนต์ น้ำหนักเริ่มต้น 4.6 ตัน บรรทุกผู้โดยสารสูงสุด 11 คน ประกอบด้วยที่นั่ง 3 แถว ภายในห้องโดยสารกว้างขวาง เพดานสูง และยังมีหน้าต่างบานใหญ่เพื่อเพิ่มทัศนวิสัยการมองเห็นของผู้โดยสาร เฮลิคอปเตอร์ลำนี้สามารถทำความเร็วสูงสุด 306 กิโลเมตรต่อชั่วโมง บินได้นานถึง 4 ชั่วโมง 20 นาที มีระบบ APU mode (Auxiliary power units) สามารถผลิตกำลังไฟฟ้า เพื่อให้เครื่องปรับอากาศ ฮีตเตอร์ หรืออุปกรณ์ไฟฟ้าภายในห้องโดยสารทำงานได้โดยไม่ต้องติดเครื่องยนต์ สะดวกต่อการรอรับผู้โดยสาร ในห้องโดยสารมีระบบอำนวยความสะดวกมากมายและตกแต่งอย่างหรูหรา เฮลิคอปเตอร์รุ่นนี้จึงเป็นอีกหนึ่งรุ่นที่ได้รับความนิยมสำหรับใช้เป็นพาหนะเพื่อการเดินทางของกลุ่มนักธุรกิจที่มีกำลังซื้อ เนื่องจากมีราคาสูงถึง 280 ล้านบาท,รอยเตอร์เผยมี 5 คนบนเครื่อง,ต่อมาสำนักข่าวรอยเตอร์รายงาน อ้างการเปิดเผยของแหล่งข่าวที่ใกล้ชิดกับทีมเลสเตอร์ฯ ระบุ ว่า อุบัติเหตุเฮลิคอปเตอร์ตกที่เมืองเลสเตอร์ ทางตอนกลางของอังกฤษดังกล่าว เกิดขึ้นขณะมีคนอยู่บนเครื่อง 5 คนคือ มีนายวิชัย นักบิน 2 คน ส่วนคนที่ 4-5 ยังไม่มีรายละเอียด และไม่มีการยืนยันว่า มีผู้ได้รับบาดเจ็บและเสียชีวิตกี่คน อย่างไรก็ตามตำรวจเมืองเลสเตอร์ไชร์และสำนักงานสอบสวนอุบัติเหตุทางอากาศจะเป็นหน่วยงานนำการสอบสวน ยังไม่มีแถลงการณ์ใดๆออกมาเช่นกัน,ลีนิเกอร์ ทวีต หัวใจสลาย,สำนักข่าวต่างประเทศรายงานว่า หลังเกิดเหตุเฮลิคอปเตอร์ของนายวิชัย ศรีวัฒนประภา ตกใกล้สนามกีฬาคิง เพาเวอร์ เมืองเลสเตอร์ มีปฏิกิริยาแสดงความวิตกกังวลและเศร้าเสียใจจากบุคคลต่างๆ ในวงการฟุตบอลระดับโลก โดยแกรี ลีนิเกอร์ อดีตดาวยิงทีมชาติอังกฤษระดับตำนาน และเป็นอดีตนักเตะทีมเลสเตอร์ ปัจจุบันเป็นพิธีกรรายการ แมตช์ ออฟ เดอะ เดย์ ทางสถานีโทรทัศน์บีบีซี ทวีตข้อความทางทวิตเตอร์ว่า นั่นเป็นรายการ BBCMOTD ที่ยากลำบากที่สุดที่ผมเป็นพิธีกรโศกนาฏกรรมที่น่าสยดสยอง หัวใจสลาย,วาร์ดี-แม็กไกวร์ ร่วมสวดมนต์,นักเตะอีก 2 คนของทีมเลสเตอร์คือ เจมี วาร์ดี และแฮร์รี แม็กไกวร์ ต่างทวีตสัญลักษณ์ อีโมจิ เป็นรูปมือที่กำลังสวดมนต์ ขณะที่ปาโบล ซาบาเลตา กองหลังของทีมเวสต์แฮม ยูไนเต็ด หนึ่งในผู้เล่นของทีมเวสต์แฮมที่ลงแข่งกับทีมเลสเตอร์ในวันเกิดเหตุ ทวีตข้อความว่า ความรู้สึกนึกคิดและการสวดอธิษฐานของผมส่งไปถึงผู้เกี่ยวข้องกับอุบัติเหตุเฮลิคอปเตอร์ตกที่เลสเตอร์ ซิตี้ ทุกคน นอกจากนี้สโมสรฟุตบอลร่วมพรีเมียร์ลีก อาทิ แมนฯยู ลิเวอร์พูล ต่างส่งข้อความแสดงความเสียใจไปยังสโมสรเลสเตอร์และแฟนบอลด้วย,ดัสกร เพิ่งออกจากสนาม 15 นาที,ขณะที่ เจ้าโก้ ดัสกร ทองเหลา อดีตมิดฟิลด์จอมทัพของทีมชาติไทย ที่เดินทางไปชมเกมพรีเมียร์ลีกนัดที่เลสเตอร์ ซิตี้ ไล่ตามตีเสมอเวสต์แฮม ยูไนเต็ด ที่คิงเพาเวอร์ สเตเดียมด้วย เผยว่า การเดินทางไปอังกฤษและเข้าชมเกมฟุตบอลพรีเมียร์ลีกครั้งนี้ ตนไม่มีโอกาสได้พบกับท่านวิชัยเป็นการส่วนตัว เพียงแต่ท่านวิชัยให้เจ้าหน้าที่จัดการดูแลเรื่องที่นั่งชมเกมการแข่งขันให้เป็นอย่างดี ตนยังเจอกับ ซิโก้ เกียรติศักดิ์ เสนาเมือง อดีตเฮดโค้ชทีมชาติไทย ที่ไปร่วมชมเกมนัดเดียวด้วย ส่วนเหตุโศกนาฏกรรมที่เกิดขึ้น ตนไม่ได้อยู่ใกล้เหตุการณ์ตอนเกิดเหตุ เนื่องจากออกสนามมาประมาณ 15 นาทีแล้ว แต่มาทราบข่าวขณะอยู่บนรถแท็กซี่ รู้สึกตกใจเป็นอย่างมากและภาวนาขอให้ไม่มีใครเป็นอะไร,นายกเทศมนตรีสรรเสริญ,ด้านนายปีเตอร์ โซลสบี นายกเทศมนตรีเมืองเลสเตอร์ ทวีตข้อความว่า ความรู้สึกนึกคิดและการสวดอธิษฐานของผมส่งไปถึงผู้เกี่ยวข้องทุกคน โดยเฉพาะเจ้าของสโมสร (เลสเตอร์ ซิตี้) ผู้ซึ่งทำอะไรให้สโมสรและเมืองของเราอย่างมากมาย ขณะที่ นางนวลพรรณ ล่ำซำ มาดามแป้ง ผู้มีอิทธิพลในวงการฟุตบอลไทย และเป็นผู้จัดการทีมฟุตบอลหญิงทีมชาติไทย โพสต์ข้อความในเฟซบุ๊ก ส่งกำลังใจไปถึงนายวิชัยและครอบครัวด้วย,ใกล้ชิดราชวงศ์อังกฤษเพราะกีฬา,สำนักข่าวต่างประเทศยังรายงานว่า ก่อนเข้าสู่วงการฟุตบอล นายวิชัยมีกีฬาอีกประเภทหนึ่งที่เขารักคือ กีฬาโปโล เป็นกีฬาที่นิยมชมชอบของคนชั้นสูงของโลก และทั้งนายวิชัยกับนายอัยยวัฒน์ หรือ ต๊อบ ลูกชาย เป็นนักกีฬาโปโลที่ประสบความสำเร็จ นายวิชัยยังเป็นสมาชิกตลอดชีพของ แฮม โปโล คลับ สโมสรกีฬาโปโลในกรุงลอนดอน ที่บรรดาเชื้อพระวงศ์อังกฤษจำนวนมากเป็นสมาชิกอยู่ นายวิชัยยังมีคอกม้า และมีทีมนักกีฬาโปโลในกรุงเทพฯด้วย นอกจากนี้ นายวิชัยยังมีความใกล้ชิดกับราชวงศ์อังกฤษผ่านความชื่นชอบกีฬาโปโล ในปี 2548 นายวิชัยกับเจ้าฟ้าชายชาร์ลส์ มกุฎราชกุมารแห่งอังกฤษ เจ้าชายวิลเลียม เจ้าชายแห่งเวลส์ และอัลดองโฟ แคมเปียโซ (มือหนึ่งโปโลชาวอาร์เจนตินา) จัดทีมออกแข่งขันในรายการจักรวรรดิคัพ ระหว่างทีมประเทศไทยกับทีมดูไบที่ริชมอนด์ในลอนดอนด้วย,แฟนบอลทยอยวางช่อดอกไม้,ข่าวระบุด้วยว่า แม้ยังไม่มีแถลงการณ์ยืนยันชะตากรรมของผู้อยู่บนเฮลิคอปเตอร์ที่ตกนอกสนามคิง เพาเวอร์ สเตเดียม ซึ่งมีนายวิชัยนั่งอยู่ด้วย แต่บรรดา แฟนบอลต่างนำดอกไม้ พวงหรีด ผ้าพันคอ เสื้อแข่ง และอื่นๆ รวมทั้งรูปพระพิฆเนศขนาดใหญ่ ไปวางด้านนอกสนามคิง เพาเวอร์ฯ เพื่อแสดงความเสียใจและไว้อาลัย เนื่องจากนายวิชัยเป็นผู้ที่แฟนบอลและชาวเมืองเลสเตอร์ให้ความรักใคร่ จากการทุ่มเทให้ทีมจนประสบความสำเร็จเป็นแชมป์ลีกสูงสุดของอังกฤษ ซึ่งไม่ใช่ว่าชาวต่างชาติทุกคนที่เข้าไปซื้อทีมฟุตบอลอังกฤษจะได้รับการยอมรับและชื่นชมเหมือนนายวิชัย,ตำรวจแถลงให้ใจเย็นรอตรวจสอบ,ต่อมาช่วงเวลา 22.00 น. วันเดียวกัน กรมตำรวจเลสเตอร์เชียร์ของอังกฤษ ออกแถลงความคืบหน้าการสืบสวนยืนยันว่า ทีมเจ้าหน้าที่ฝ่ายตรวจสอบอุบัติเหตุด้านการบิน หรือเอเอไอบี อยู่ระหว่างหาข้อเท็จจริงของเหตุการณ์ครั้งนี้ และกระบวนการคาดใช้เวลาหลายวัน กรมตำรวจเข้าใจว่า สาธารณชนและสื่อมวล– ชนให้ความสนใจอย่างมาก กับกรณีเฮลิคอปเตอร์ตกในลานจอดรถใกล้สนามกีฬาคิง เพาเวอร์ แต่เรื่องนี้ต้องใช้เวลา ทางกรมตำรวจจะแจ้งรายละเอียดให้ทราบทันทีที่ได้รับความชัดเจน ระหว่างนี้จึงขอร้องให้ทุกฝ่ายอดทนและเข้าใจในจุดนี้ พร้อมขออย่าคาดเดาเหตุการณ์กันไปเอง,ครอบครัวบินด่วนไปอังกฤษแล้ว,ส่วนความเคลื่อนไหวในประเทศไทย ผู้สื่อข่าวรายงานว่า หลังจากมีข่าวเกี่ยวกับเครื่องบินเฮลิคอป-เตอร์ตก ทางครอบครัวของนายวิชัย ศรีวัฒนประภา ประกอบด้วยนางเอมอร ศรีวัฒนประภา ภรรยา นายอัยยวัฒน์ ศรีวัฒนประภา บุตรชายคนสุดท้องที่ปัจจุบันดำรงตำแหน่งประธานเจ้าหน้าที่บริหารกลุ่มบริษัทคิง เพาเวอร์ และ น.ส.อรุณรุ่ง ศรีวัฒนประภา ลูกสาว เดินทางด้วยเครื่องบินไปยังประเทศอังกฤษ ตั้งแต่ช่วงเช้ามืดของวันที่ 28 ต.ค. ส่วน น.ส.วรมาศ ศรีวัฒนประภา บุตรสาวอีกคน ไม่ได้รับการยืนยันว่า เดินทางไปด้วยหรือไม่ เนื่องจากเพิ่งคลอดลูกได้ไม่นาน ขณะที่นายอภิเชษฐ์ ศรีวัฒนประภา บุตรชายคนโต ก็ไม่ได้รับการยืนยันว่าร่วมเดินทางด้วยเช่นกัน,คิงเพาเวอร์ ยกเลิกแถลงข่าว,ที่โรงแรมพูลแมน ซอยรางน้ำ ผู้สื่อข่าวรายงานว่า ตั้งแต่ช่วงเที่ยงเป็นต้นมา หลังมีข่าวเฮลิคอปเตอร์ของเจ้าสัววิชัยตกที่ประเทศอังกฤษ มีผู้สื่อข่าวจากหลายสำนักมารอติดตามความเคลื่อนไหว และสอบถามความคืบหน้าเรื่องดังกล่าว แต่จนถึงเวลา 16.30 น.ยังไม่มีบุคคลในบริษัทคิง เพาเวอร์ฯ ออกมาชี้แจงอะไร แม้ว่าก่อนหน้านี้จะมีกระแสข่าวว่า ผู้บริหารคิง เพาเวอร์เตรียมแถลงข่าวเรื่องนี้ แต่ถูกยกเลิกไป ขณะที่พนักงานของโรงแรมพูลแมนและคิง เพาเวอร์ ยังคงติดตามข่าวเหตุการณ์ที่เกิดขึ้นอย่างใกล้ชิด และจับกลุ่มคุยกันถึงเหตุการณ์ที่เกิดขึ้น บางคนถึงกับหลั่งน้ำตาออกมาด้วยความตกใจและเสียใจ จนเพื่อนร่วมงานต้องเข้ามาปลอบใจ ทั้งนี้ โดยรอบบริเวณคิง เพาเวอร์ กำลังมีการปรับเปลี่ยนภูมิทัศน์บริเวณโดยรอบใหม่ แต่ยังเปิดให้บริการนักท่องเที่ยวตามปกติ,เนวิน เศร้าไม่ให้สัมภาษณ์,มีรายงานด้วยว่า เมื่อช่วงบ่ายวันเดียวกันนายเนวิน ชิดชอบ ประธานบริหารสโมสรฟุตบอลบุรีรัมย์ยูไนเต็ด เพื่อนสนิทของนายวิชัย ศรีวัฒนประภา ออกจากโรงแรมพูลแมนด้วยสีหน้าเคร่งเครียดและเงียบขรึมโดยไม่ได้ให้สัมภาษณ์ใดๆ กับสื่อมวลชนเกี่ยวกับอุบัติเหตุเฮลิคอปเตอร์ของนายวิชัยตกที่ประเทศอังกฤษ โดยมีนางกรุณา ชิดชอบ ภรรยา และนายชนน์ชนก ชิดชอบ อายุ 23 ปี บุตรชายเดินมาส่งนายเนวินขึ้นรถจักรยานยนต์บิ๊กไบค์ พร้อม โผเข้ากอดพ่อ ก่อนนายเนวินจะออกจากโรงแรมไป รายงานแจ้งว่า นายเนวินและครอบครัวเข้าพักที่โรงแรมพูลแมน หลังการแข่งขันฟุตบอลช้างเอฟเอคัพ 2018 ระหว่างทีมบุรีรัมย์ ยูไนเต็ด กับทีมเชียงราย ยูไนเต็ด ที่สนามศุภชลาศัย เมื่อค่ำวันที่ 27 ต.ค.ที่ผ่านมา,บิ๊กอ๊อด บินไปอังกฤษด้วย,ด้าน บิ๊กอ๊อด พล.ต.อ.ดร.สมยศ พุ่มพันธุ์ม่วง นายกสมาคมกีฬาฟุตบอลแห่งประเทศไทยฯเผยว่า ตนรู้ข่าวตอนตี 3 ของคืนวันที่ 27 ต.ค. ถึงตอนนี้ตนยังพูดอะไรมากไม่ได้ เพราะได้รับข่าวสารเท่าๆกับทุกคนผ่านสื่อต่างๆ ก็ได้แต่ภาวนาขอให้ใครอย่าเป็นอะไร และต้องรอความชัดเจนจากการแถลงข่าวของเจ้าหน้าที่ต่อไป อย่างไรก็ตาม ในฐานะเพื่อนสนิทตน เตรียมเดินทางไปประเทศอังกฤษ ในคืนวันที่ 28 ต.ค.นี้ทันที เผื่อจะได้ช่วยเหลืออะไรได้บ้าง ในส่วนของครอบครัวคุณวิชัยก็ได้ออกเดินทางไปอังกฤษก่อนหน้านี้แล้ว,เจ้าคุณธงชัย ให้กำลังใจครอบครัว,ด้านพระพรหมมังคลาจารย์ (เจ้าคุณธงชัย) ผู้ช่วยเจ้าอาวาสวัดไตรมิตรวิทยาราม พระเกจิชื่อดังเจ้าของผ้ายันต์แพ้ไม่เป็น หรือผ้ายันต์เลสเตอร์ และเป็นผู้ฟันธงว่า ทีมเลสเตอร์ซิตี้ จิ้งจอกสยาม จะเป็นแชมป์พรีเมียร์ลีกของอังกฤษ ที่นายวิชัย ศรีวัฒนประภา ให้ความศรัทธา กล่าวว่า ขอส่งกำลังใจให้นายวิชัยและครอบครัว นายวิชัยเป็นคนดีฝักใฝ่พระพุทธศาสนา ชอบทำบุญ ชอบสวดมนต์และนำเรื่องของพระพุทธศาสนาไปปรับใช้กับนักฟุตบอลเพื่อให้มีสมาธิจนประสบความสำเร็จ สร้างชื่อเสียงให้กับประเทศไทยโดยเป็นเจ้าของสโมสรเลสเตอร์ซิตี้ และปลุกปั้นจนได้แชมป์พรีเมียร์ลีกโด่งดังไปทั่วโลก,เจ้าพ่อ ดิวตี้ฟรีเมืองไทย,วิชัย ศรีวัฒนประภา ถือว่าเป็นเจ้าพ่อวงการธุรกิจสินค้าปลอดภาษี หรือดิวตี้ฟรี (Duty Free) ของประเทศไทย ในนามกลุ่มบริษัทคิง เพาเวอร์ กรุ๊ป ที่มีความชำนาญและเชี่ยวชาญประสบการณ์สูงการทำธุรกิจดิวตี้ฟรีในต่างประเทศมาก่อน ทั้งร้านค้าปลอดภาษีที่สนามบินนานาชาติกรุงพนมเปญ ประเทศกัมพูชา ร้านค้าปลอดภาษีในสนามบินไคตั๊ก ประเทศฮ่องกง และร้านค้าปลอดภาษีเกาหลี ที่ประเทศไทย คิง เพาเวอร์ เริ่มทำธุรกิจจริงจังในปี 2537 โดยเปิดดิวตี้ฟรีในเมืองที่อาคารมหาทุนพลาซ่า ย่านเพลินจิต ต่อมาในปี 2540 ก่อตั้งบริษัทคิง เพาเวอร์ อินเตอร์-เนชั่นแนล แอร์พอร์ต ดิวตี้ฟรี ช็อป จำกัด ดำเนินธุรกิจร้านค้าปลอดภาษีในเซ็นทรัลเวิลด์พลาซา นอกจากนั้นยังรับสัมปทานทำร้านค้าปลอดภาษีที่สนามบินนานาชาติกรุงเทพ เชียงใหม่ หาดใหญ่ และภูเก็ต ภายใต้ชื่อบริษัทคิง เพาเวอร์ ดิวตี้ฟรี จำกัด และในปี 2542 ได้รับสัมปทานจากบริษัท ท่าอากาศยานไทย จำกัด (มหาชน) (ทอท.) ประกอบกิจกรรมในพื้นที่เชิงพาณิชย์ในอาคารผู้โดยสารสนามบินสุวรรณภูมิด้วย,รวยขึ้นทำเนียบฟอร์บส์,นอกจากนั้นในปี 2547 ยังได้รับสัมปทานจาก ทอท.ดำเนินการการจำหน่ายสินค้าปลอดภาษีที่สนามบินสุวรรณภูมิ มีอายุสัญญาสัมปทานตั้งแต่ 28 ก.ย.2549 จนถึงปัจจุบัน และจะหมดอายุสัญญาสัมปทานในปี 2563 ล่าสุด ทอท.จะเปิดให้ประมูลสัญญาสัมปทานในพื้นที่เชิงพาณิชย์ เพื่อจำหน่ายสินค้าปลอดภาษีที่สนามบินสุวรรณภูมิรอบใหม่ ภายในสิ้นปี 2561 นี้ การได้รับสัมปทานดิวตี้ฟรีที่สุวรรณภูมิดังกล่าว ทำให้ชื่อเสียงของนายวิชัยขยับขึ้นสู่ระดับประเทศ ฐานะเจ้าพ่อดิวตี้ฟรีเมืองไทยและยังสะสมความมั่งคั่งตลอดช่วงที่ผ่านมา จนติดทำเนียบเศรษฐีฟอร์บส์ (Forbes) ปี 2561 จัดอยู่ในผู้ร่ำรวยอยู่ในอันดับ 5 ของประเทศไทย มีทรัพย์สินทั้งสิ้น 160,000 ล้านบาท นอกจากนี้คิง เพาเวอร์ยังเปิดร้านค้าปลอดภาษีในเมืองที่ซอยรางน้ำ ถนนศรีอยุธยา รวมทั้งร้านค้าปลอดภาษีในเมืองแห่งที่ 2 ในนามคิง เพาเวอร์พัทยาคอมเพล็กซ์ และร้านค้าปลอดภาษีในเมืองแห่งที่ 3 ที่คิง เพาเวอร์ ศรีวารี คอมเพล็กซ์ ถนนบางนา-ตราด กม.18 ตามลำดับ,จับตาสัมปทานหมดอายุ,ทั้งนี้ธุรกิจดิวตี้ฟรีนายวิชัยถือว่าอยู่ในช่วงหัวเลี้ยวหัวต่อสำคัญ เนื่องจากสัญญาสัมปทานที่สนามบินสุวรรณภูมิกำลังจะหมดอายุในปี 2563 การประมูลจะเกิดขึ้นปลายปีนี้ มีหลายกลุ่มผู้ประกอบ การห้างสรรพสินค้าชั้นนำของประเทศ และร้านค้าปลอดภาษีจากต่างประเทศ สนใจเข้ามาร่วมประมูลแข่งขันด้วย อย่างไรก็ตาม ในส่วนของธุรกิจหลักๆ นายวิชัยผ่องถ่ายและสอนงานธุรกิจทั้งหมดให้กับลูกๆทั้ง 4 คนเข้ามาดูแล โดยเฉพาะลูกชายคนเล็กคือ นายอัยยวัฒน์ ศรีวัฒนประภา ปัจจุบันดำรงตำแหน่งประธานเจ้าหน้าที่บริหารกลุ่มบริษัทคิง เพาเวอร์ เข้ามากุมบังเหียนแทนบิดาเต็มตัว ก่อนหน้าจะผ่องถ่ายงานให้นายวิชัยจะพานายอัยยวัฒน์ไปด้วยทุกที่เพื่อเรียนรู้งาน และพบผู้หลักผู้ใหญ่ของประเทศ นายอัยยวัฒน์ถือว่า ได้รับความไว้วางใจจากบิดามากแถมมีบุคลิกคล้ายคลึงกันด้วย,จาก นร.นอกเป็นมหาเศรษฐี,สำหรับประวัตินายวิชัย ศรีวัฒนประภา อายุ 60 ปี เจ้าของธุรกิจคิง เพาเวอร์ และประธานสโมสรฟุตบอลเลสเตอร์ ซิตี้ นามสกุลเดิม รักศรีอักษร ต่อมาได้รับพระราชทานนามสกุลใหม่ว่า ศรีวัฒนประภา เป็นบุตรของนายวิวัฒน์ และนางประภาศร รักศรีอักษร สมรสกับนางเอมอร ศรีวัฒนประภา มีบุตร-ธิดารวม 4 คน ประกอบด้วย น.ส.วรมาศ หรือรัก ศรีวัฒนประภา นายอภิเชษฐ์ หรือต้อล ศรีวัฒนประภา น.ส.อรุณรุ่ง หรือรุ่ง ศรีวัฒนประภา และนายอัยยวัฒน์ หรือต๊อบ ศรีวัฒนประภา,ประวัติการทำงานเมื่อปี 2523 ดำรงตำแหน่งกรรมการผู้จัดการบริษัทศรีอักษร (1980) จำกัด ปี 2527 เป็นกรรมการบริษัทไทยชิกาวา อินเตอร์เนชั่นแนล จำกัด ปี 2532ไปดำรงตำแหน่งผู้จัดการทั่วไปส่วนสินค้าปลอดภาษีการ ท่องเที่ยวแห่งประเทศไทย ปี 2535 เป็นกรรมการผู้จัดการบริษัท ททท. (พนมเปญ) สินค้าปลอดอากร จำกัด จนถึงปี 2537 เป็นประธานกรรมการบริหาร บริษัทคิง เพาเวอร์ อินเตอร์เนชันแนล กรุ๊ป สร้างอาณาจักรของตัวเองจนกลายเป็นเศรษฐีแสนล้าน ซื้อสโมสรเลสเตอร์ ซิตี้ ตั้งแต่เล่นอยู่ในลีกวันด้วยเงินเพียง 40 ล้านปอนด์ตั้งแต่ปี 2553 ไต่เต้าจนขึ้นมาเล่นในพรีเมียร์ลีกอังกฤษเป็นครั้งแรกในฤดูกาล 2013-2014 และหักปากกาเซียนคว้าแชมป์พรีเมียร์ลีกอังกฤษได้ฤดูกาล 2015-2016 จนปัจจุบันสโมสรมีมูลค่าเพิ่มขึ้นเป็น 371 ล้านปอนด์ และในปี 2559 ทุ่มงบกว่า 3,000 ล้านบาทซื้อหุ้นบริษัทไทยแอร์เอเชีย จำกัด ด้วย
อุบัติเหตุช็อกโลกเฮลิคอปเตอร์ส่วนตัว วิชัย ศรีวัฒนประภา ประธานสโมสรเลสเตอร์ ซิตี้ ตก หลังเกมการแข่งขันกับเวสต์แฮมฯประมาณ 1 ชม. ขณะบินขึ้นจากสนามคิง เพาเวอร์ สเตเดียม 
วิชัย ศรีวัฒนประภา,เฮลิคอปเตอร์ร่วง,ฟุตบอลพรีเมียร์ลีก,อุบัติเหตุสยอง,ข่าวหน้า1